Ego H. decanus Vendopere, notum facio omnibus presentes litteras inspecturis quod A. priorissa Julleii et Ermengardis sanctimonialis ejusdem loci, scilicet filia domini Guidonis de Capis, et omnis conventus Julleii, domino Yterio, de Villanova et ejusdem uxori quartam partem furni dicte ville admodiaverunt ad vitas dicti Yteri et uxoris ejusdem possidendam pro uno sextario frumenti laudabili ad mensuram Barri super sequanam, annuatim recipiendo in festo sancti Remigii. Et si oporteret dictum furnum reedificare, nichil ibi ponerent dicte sanctimoniales. Post decessum vero illorum quarta pars furni superius dicta libere ad ipsas revertetur, et tunc in reedificationem sepedicti furni quartam partem apponent. In cujus rei testimonio presentes litteras sigillo meo confirmavi. Actum anno domini MºCCºXXºVIº.